དེ་ཡང་ཇི་སྐད་དུ།རྣམ་རྒྱལ་ལས།བྱང་ཆུབ་སེམས་དང་མི་འབྲལ་བར།།རང་བས་གཞན་དོན་གཙོར་བྱེད་ཅིང་།།གཡུང་དྲུང་སེམས་དཔའི་སྤྱོད་པ་བཞིན།།ཞེས་གསུངས་པ་དང་མཚུངས་པའི་ཤར་རྫའམ་མི་ནུབ་དགོན་པའི་མཁན་པོ་རིག་འཛིན་དབང་རྒྱལ་རིན་པོ་ཆེ་མཆོག་ནི་བོད་རབ་བྱུང་༡༦པའི་མེ་ལུག་ལོ་ཕྱི་ལོ་༡༩༦༧ལོར་ཁམས་ཉག་རོང་གི་གནས་ཆེན་གསུམ་གྱི་ཡ་གྱལ་གནས་ཆེན་གསང་བ་ཡོངས་རྫོང་ངམ་སྐྱོངས་འབྱིན་སེང་ནག་གི་མདུན་ཞོལ་རི་དྭགས་ཞེས་པའི་གྲོང་དུ་ཡབ་རྡོ་རྗེ་ཚེ་རིང་དང་ཡུམ་ཚེ་ལྷ་གཉིས་ཀྱི་སྲས་སུ་སྐུ་འཁྲུངས།དགུང་གྲངས་དགུ་ཙམ་གྱི་དུས་ནས་སྡེ་བ་དེའི་ནང་དུ་མི་ནུབ་དགོན་པའི་དབུ་ཆེན་ཨ་ཁྱབ་ཅེས་པའི་དྲུང་དུ་ཤེས་བྱ་ཀུན་ཀྱི་གཞི་མ་ཡི་གེ་བསླབ་འདོན་དང་བཅའ་བཟོ་སོགས་གང་འོས་སྦྱང་།དགུང་ལོ་བཅུ་གསུམ་སྐབས་ནས་མི་ནུབ་དགོན་པའི་ཚོགས་གྲལ་དུ་ཞུགས།དགུང་ལོ་བཅུ་བདུན་སྟེང་ཉག་སྟོད་ཚེ་དབང་འགྱུར་མེད་ཀྱི་གདན་སར་མཁན་ཆེན་ཉི་མ་རིན་པོ་ཆེའི་མདུན་དུ་བྱོན་སྟེ་སྔོན་འགྲོ་བཀའ་ལུང་རྒྱ་མཚོ་དང་སྒོམ་རིམ་ཐར་ལམ་མྱུར་བགྲོད་སོགས་ཀྱིས་མཚོན་འཕོ་བ་ཨ་གཏད་དངོས་གཞི་ངོ་སྤྲོད་སོགས་དུ་མ་ཞུས་ཏེ་བླ་མ་ཁོང་ནི་མཁན་རིན་པོ་ཆེའི་སུམ་ལྡན་གྱི་རྩ་བའི་བླ་མར་གྱུར།དེ་ནས་ལོ་དེའི་དགུན་ངོར་དཔལ་ཤར་རྫའི་གདན་སར་ཉི་མ་རིན་པོ་ཆེའི་མདུན་ནས་རྫོགས་ཆེན་སྐུ་གསུམ་རང་ཤར་གྱི་རྩ་རླུང་ཞག་བརྒྱ་དང་།རྒྱབ་ཐུར་བཅུད་ལེན།ཨ་ཁྲིད་རྗེས་བཞག་སྐོར་གྱི་ཁྲིད་དང་།རྫོགས་ཆེན་དབང་བཞི་བཅས་ལེགས་པ་ཐོབ་ཅིང་རབ་བྱུང་གི་སྡོམ་པ་ཡང་བླངས།དགུང་ལོ་བཅོ་བརྒྱད་སྟེང་ནས་རི་ཁྲོད་དུ་ཡི་དམ་གསས་མཁར་མཆོག་ལྔ་སོགས་ལུང་རྒྱུན་དབང་དང་བཅས་པ་དང་།དེ་ནས་བཟུང་རྒྱལ་ཚབ་མཐུ་སྟོབས་རིན་པོ་ཆེའི་མདུན་དུ་བཞུགས་ཏེ་སྒྲུབ་གྲྭའི་དཔེ་ཁྲིད་དང་བསགས་སྦྱོང་ཡང་ལེགས་པར་གྲུབ་ཅིང་བསྙེན་རྫོགས་ཀྱི་སྡོམ་པ་དང་ཉག་བླ་གཡུང་དྲུང་བསྟན་འཛིན་རིན་པོ་ཆེའི་ཞལ་སྔ་ནས་རྫོགས་ཆེན་དབང་བཞི་ཡང་ཐོབ།དགུང་ལོ་ཉེར་གཅིག་ཐོག་ཨ་མདོ་རེབ་གོང་ཡུལ་གྱི་སྐྱབས་རྗེ་བོན་བརྒྱ་རིན་པོ་ཆེའི་དྲུང་དུ་ཕེབས་ཏེ་ཁོང་གི་མདུན་དུ་སྡེ་སྣོད་མཛོད་ཀྱི་ཁྲིད་དང་།ཁྲོ་བོ་རམ་པ་དང་ཚེ་དབང་བོད་ཡུལ་མ་སོགས་ཀྱི་དབང་ལུང་གང་མང་མནོས་ཏེ་ལོ་ཕྱེད་གཉིས་ལ་བཞུགས།དེའི་འཕྲོར་ཨ་མདོ་མཛོད་དགེ་ཡུལ་ན་མཁས་བཙུན་བཟང་གསུམ་གྱི་ཡོན་ཏན་གྱིས་ཐུགས་རྒྱུད་ཕྱུག་ཅིང་བན་བོན་རིས་སུ་མ་ཆད་པའི་སྐྱབས་མགོན་གཅིག་པུ་མཁས་དབང་སྐྱང་སྤྲུལ་དྲི་མེད་རིན་པོ་ཆེ་དཔལ་བཟང་པོའི་ཞབས་པད་སྤྱི་བོར་བསྟེན་ཏེ་སྔ་ཕྱི་ལོ་དྲུག་ཙམ་ལ་བཞུགས།མདོ་སྔགས་རིག་གནས་བཅས་ཀྱི་དབང་ལུང་ཁྲིད་ཀྱི་བཀའ་དྲིན་མནོས་པ་དང་།ལྷག་པར་དུ་རྫོགས་ཆེན་དབང་བཞི་དང་སོ་བྱང་སྔགས་ཀྱི་སྡོམ་པ་ཡོངས་རྫོགས་ལྷག་ཆད་མེད་པ་བུམ་པ་གང་བྱོས་ཀྱི་ཚུལ་དུ་གནང་བར་གསན།ཁོང་གིས་གསུངས་པ་ལ་བླ་མ་ཁོང་ནི་ཕྲན་གྱི་ཐུན་མོང་མ་ཡིན་པའི་རྩ་བའི་བླ་མ་གཅིག་པུ་ཡིན་གསུངས་མྱོང་།གཞན་ཡང་མཁས་པའི་དབང་པོ་སྨྲ་བའི་སེང་གེ་སྣང་དགོན་རྗེ་བཙུན་ནམ་མཁའ་ཚུལ་ཁྲིམས་སོགས་ཀྱི་མདུན་ནས་ཀྱང་ཁྲིད་གདམས་གང་མང་བླངས།སྨན་རིའི་མཁན་རིན་པོ་ཆེ་ལུང་རྟོགས་བསྟན་པའི་ཉི་མ་ཆམོག་ཧོར་དཀར་མཛེས་ནས་རྫ་ཁོག་ཏུ་ཕེབས་སྐབས་ཉག་ཡེ་ཤེས་དགོན་དང་མི་ནུབ་དགོན་པ་སོགས་ཉག་ཡུལ་བོན་དགོན་དག་གི་བླ་གྲྭ་མང་པོ་དཀར་མཛེས་ལ་ཞལ་མཇལ་ཕེབས་ཞིང་བོན་འབྲེལ་ཅི་རིགས་ཐོབ།དགུང་ལོ་ཉེར་བརྒྱད་སྟེང་ནས་སོ་གསུམ་ལ་མི་ནུབ་དགོན་པའི་དགེ་བསྐོས་ཀྱི་འགན་ཁུར་ཏེ་གྲྭ་ཆུང་རྣམས་ལ་ཡི་གེ་སློབ་པ་དང་སྲུང་མའི་ཁང་དུ་སྐུ་བརྙན་རྣམས་བཞེངས།དེའི་སྐབས་སུའང་ཞབས་ཕྱི་ལེགས་པར་གྲུབ།སོ་གཅིག་སྟེང་ཡབ་ཡུམ་གཉིས་དང་ལྷན་དུ་རྒྱ་ནག་གླང་ཆེན་དང་དབུས་གཙང་ལྷ་ས་སོགས་སུ་མཇལ་སྐོར་ལ་ཕེབས་ཞིང་སླར་རྩ་བླ་སྐྱང་སྤྲུལ་དྲི་མེད་རིན་པོ་ཆེའི་མདུན་དང་སྣང་ཞིག་དགོན་སོགས་སུ་དགུང་ལོ་རེ་ཟུང་བཞུགས།སོ་ལྔ་པ་ནས་ཡེ་ཤེས་དགོན་དུ་རྒྱལ་བའི་བཀའ་རིན་པོ་ཆེའི་ལུང་རྒྱུན་ཚང་མ་མཆོག་སྤྲུལ་རིག་འཛིན་དང་བླ་མ་ཨ་རྒྱལ་རྣམ་གཉིས་ཀྱི་མདུན་ནས་ཐོབ།ལོ་དེར་མི་ནུབ་དགོན་པའི་ཉེ་འགྲམ་དུ་རི་ཁྲོད་ཞིག་བཏབས་ཏེ་ལོ་རེ་ཟུང་ལ་བཞུགས།ཕྱི་ལོ་༢༠༠༢ལོར་ལི་ཐང་འགྲོ་མགོན་དགོན་པ་ལ་རྐྱེན་གང་རུང་ཞིག་ལ་བསྙད་བཏགས་ཏེ།རྫོང་དཔོན་ཕྱོགས་རིས་ཅན་རེ་ཟུང་གིས་ཆགས་སྡང་གི་དབང་གིས་བོན་པོ་དེ་བརླག་དགོས་སྐད་དང་།དགོན་པའི་ཆོས་སྒོ་བརྒྱག་སྟེ་བོན་གཏན་ནས་སྤྱོད་མི་ཆོག་ཅེས་བཀག་བརྒྱག་བྱས།སྐབས་དེ་དང་བསྟུན་ཏེ་ཁྱུང་སྲས་འཕྲིན་ལས་ཀུན་ཁྱབ་ཀྱིས་གསུང་བསྐུལ་དང་།རྒྱལ་ཚབ་བླ་མ་མཐུ་སྟོབས་རིན་པོ་ཆེའི་ལུང་བསྟན་ལྟར་འགྲོ་མགོན་དགོན་དུ་ཕེབས་ནས་ཟླ་བ་མང་པོའི་རིང་ལ་དཀའ་ཚེགས་དང་ཐུགས་ངལ་ལ་མ་འཛེམས་པར།ས་གནས་ཀྱི་རྫོང་རིམ་པ་ཁག་གི་ལས་ཁུངས་དང་ཆུས་ཤང་ཡན་ཆད་ལ་ཞིབ་གཏུགས་བྱས་ཏེ་མཇུག་མཐར་ཆོས་སྒོ་འབྱེད་ཆོག་པའི་ཆོག་མཆན་དང་བསྡུ་ལེན་བྱས་པའི་རྟེན་གསུམ་སོགས་ལྷག་ལུས་མེད་པ་ལག་ཏུ་ཆུད་པར་བྱུང་ཞིང་།ནང་དུ་ཡུལ་དགོན་གཉིས་ཀ་ཐུགས་མཐུན་ཁྲིམས་གཙང་གི་ངང་ནས་ཁྱིམ་གཅིག་གི་རང་བཞིན་དུ་གྱུར་པ་དང་།དེ་ནས་བཟུང་དགོན་པའི་གྲྭ་ཆུང་རྣམས་གྲྭ་སར་མངགས་རྒྱུ་དང་།སྡེ་དགོན་གཉིས་ལ་གང་ཕན་གང་བཟང་གི་སྲི་ཞུ་རླབས་པོ་ཆེ་བསྒྲུབས་དང་སྒྲུབ་བཞིན་ཡོད།